Datum: 22. 3. 2022

Zadeva: Spremembe na REK obrazcih na podlagi novele Zakona o dohodnini - ZDoh-2Z

V nadaljevanju so opisane spremembe na obračunih davčnega odtegljaja (REK obrazci) na podlagi novele[ZDoh-2Z](https://www.uradni-list.si/_pdf/2022/Ur/u2022039.pdf).

## **Izračun akontacije dohodnine od pokojnin**

Nov šestnajsti odstavek 127. člena ZDoh-2 na novo določa izračun akontacije dohodnine od izplačane pokojnine (pokojnina iz obveznega pokojninskega zavarovanja in poklicna pokojnina). Če se izplačevalec ne šteje za glavnega delodajalca se prejemnik dohodka (rezident) lahko odloči, da se mu akontacija ne izračuna po stopnji 25 % ampak po zvišani ali znižani stopnji, ali pa se ne izračuna, če oceni, da akontacija dohodnine ni ustrezna glede na pričakovano dohodnino na letni ravni. O tej odločitvi mora prejemnik dohodka obvestiti izplačevalca in davčni organ.

Sprememba se nanaša na **REK-1b obrazce, vrsta dohodka 1067, 1068 in 1085**:

* na polju 302 se sprosti kontrola 25 %,
* polje D07 se preimenuje v »*Davčni odtegljaj (drugi delodajalec)«,*
* v polju D07 se omogoči vnos stopnje med 0 % (če se prejemnik odloči, da se akontacije ne izračuna) in 45 %,
* v D07 se omogoči vnos zneska akontacije dohodnine.

## **Nova seniorska olajšava + olajšava za prostovoljno opravljanje nalog zaščite**

Z dopolnitvijo 112. člena ZDoh-2 (osmi odstavek) se rezidentu po dopolnjenem 70. letu starosti in rezidentu, ki v skladu s predpisi o varstvu pred naravnimi in drugimi nesrečami prostovoljno in nepoklicno opravlja operativne naloge zaščite, reševanja in pomoči nepretrgoma najmanj 10 let in ga upravni organ, pristojen za zaščito reševanje in pomoč, vodi v evidenci, prizna zmanjšanje letne davčne osnove v višini 1.500 eurov letno.

Z dopolnitvijo 127. člena ZDoh-2 se navedeni olajšavi (preračunano na mesečni znesek) priznata pri izračunu akontacije dohodnine ob izplačilu dohodka.

Uveljavljanje osebne olajšave plačnik davka označi v polju D05:

* Spremeni se naziv polje D05 in se glasi: »*Osebna olajšava za st. nad 70 let in/ali za prostovoljno in nepoklicno opravljanje nalog zaščite«*.

Sprememba se nanaša na naslednje vrste dohodkov prikazanih na **REK-1, REK-1b in/ali REK-2 obrazcu:**

* REK-1 VD: 1001, 1003, 1089, 1090, 1091, 1095, 1098, 1100, 1101, 1102, 1103, 1106, 1107, 1108, 1110, 1111, 1112, 1113, 1118, 1122, 1127, 1130, 1131, 1132, 1133, 1141, 1143, 1144, 1150, 1151,
* REK-1b VD: 1067, 1068, 1080, 1085, 1092,
* REK-2 VD: 1804, 1808, 1809, 1810, 1822.

## **Davčna razbremenitev dohodkov iz oddajanja premoženja v najem**

Sprememba 77. člena ZDoh-2 določa zmanjšanje normiranih stroškov, ki se upoštevajo pri določitvi davčne osnove hkrati se na podlagi spremembe 135.č člena ZDoh-2 zniža stopnja za izračun davčnega odtegljaja na 15 %.

Spremembe se nanašajo na spodaj navedene vrste dohodkov na **REK-2 obrazcu**:

|  |  |  |  |  |
| --- | --- | --- | --- | --- |
| Šifra  vrste dohodka | Polje zbirni REK-2 | Polje iREK | stara stopnja do 31.12.2021 | nova stopnja od 1.1.2022 |
| 1701, 1703, 1705, 1706 | 106 normirani stroški | A053 normirani stroški | 15 % | 10 % |
| 1701, 1702, 1703, 1704, 1705, 1706 | 201 Davčni odtegljaj | A091 Davčni odtegljaj | 27,5 % | 15 % |

## **Davčna razbremenitev dohodkov iz kapitala – obresti in dividende**

Sprememba 132. člena ZDoh-2 določa znižanje stopnje davčnega odtegljaja na 25 %:

Spremembe se nanašajo na spodaj navedene vrste dohodkov na **REK-2 obrazcu**:

|  |  |  |  |  |
| --- | --- | --- | --- | --- |
| Šifra vrste dohodka | Polje zbirni REK | Polje iREK | stara stopnja do 31.12.2021 | nova stopnja od 1.1.2022 |
| 1901, 1902, 1903, 1904, 1905, 1906, 1907, 1920, 1921, 1922, 1923, 1924 | 201 Davčni odtegljaj | A091 Davčni odtegljaj | 27,5 % | 25 % |

## **Sprememba 90. člena ZDoh-2**

Zaradi črtanja 6. točke četrtega odstavka 90. člena ZDoh-2 se za izplačila od 1. 1. 2022 dalje ne uporablja več šifra vrste dohodka 1925.

## **Sprememba lestvice za dohodnino in zneskov olajšav**

Kjer se pri izračunu akontacije dohodnine upošteva lestvica in olajšave, se spremembe 122. in 111. člena ZDoh-2 ter Pravilnika o določitvi usklajenih zneskov olajšav, enačbe za določitev olajšave in lestvice za odmero dohodnine za leto 2022 upoštevajo pri vseh REK obrazcih z datumom izplačila od 1. 1. 2022 dalje.

## **Davčna obravnava opcijskega nagrajevanja**

Z novim šestim odstavkom 43. člena ZDoh-2 je določeno, da če delodajalec delojemalcu zagotovi pravico do nakupa oz. pridobitve delnic ali deležev v tej gospodarski družbi ali tej družbi nadrejeni družbi, je vrednost bonitete 65 % vrednosti, ki se določi po splošnem pravilu iz prvega odstavka 43. člena ZDoh-2, in sicer pod pogojem, da je delovno razmerje do dneva izvršitve pravice trajalo več kot eno leto in da se za to boniteto ne uveljavlja ugodnosti v zvezi s plačilom za poslovno uspešnost.

Uvaja se novo polje v iREK

**B016a** Boniteta-pravica do nakupa oz. pridobitve delnic ali deležev (6.odst. 43. čl. ZDoh-2),

ki se uporablja za izplačila od 1. 1. 2022 dalje in ga je možno izpolnjevati na naslednjih vrstah dohodka REK-1 obrazca: 1001, 1091, 1089, 1095, 1098, 1122, 1127.

## **Bonitete za uporabo službenega avtomobila na električni pogon**

S spremenjenim 2.a odstavkom 43. člena ZDoh-2 se boniteta za uporabo električnega službenega vozila za zasebne namene ne obračuna, je pa potrebno poročanje na REK obrazcu. V primeru uporabe službenega električnega avtomobila se tako za izplačila od 1. 1. 2022 dalje vnese VIN številka, v polje znesek pa vpiše 0 (nič) in označi, električni avto DA.

Polje se izpolni tudi če v A052 vrsta dohodka 1102 ni izbrana.

## **Sprememba na REK-1f**

Za izplačila od 1. 1. 2022 dalje se doda novo polje

**D05:** Osebna olajšava za starost nad 70 let in/ali za prostovoljno in nepoklicno opravljanje zaščite

**Sprememba lestvice za dohodnino in zneskov olajšav**

Pri izračunu akontacije dohodnine na REK-1f se za izplačila od 1. 1. 2022 dalje upoštevajo spremembe 122. in 111. člena ZDoh-2 ter Pravilnika o določitvi usklajenih zneskov olajšav, enačbe za določitev olajšave in lestvice za odmero dohodnine za leto 2022.

## **Možnost predložitve popravkov REK obrazcev za izplačila od 1. 1. 2022 dalje**

**Dohodki, ki se ne vštevajo v letno davčno osnovo**

Za dohodke, ki se ne vštevajo v letno davčno osnovo oziroma se od njih obračunana (akontacija) dohodnina šteje za dokončni davek (dividende, obresti, dohodki iz oddajanja premoženja v najem, dohodki iz zaposlitve nerezidentov), in so bili prejeti od 1. 1. 2022 dalje ter je davčna obveznost na podlagi predloženega REK-2 obrazca nastala pred uveljavitvijo novele ZDoh-2Z, plačnik davka popravi REK-2 obrazec. Popravek REK obrazca se izvede:

* Plačnik davka od dogovorjenega (bruto) zneska dohodka po določbah ZDoh-2Z na novo izračuna davčni odtegljaj. Premalo izplačan neto znesek dohodka nakaže prejemniku dohodka in ob smiselni uporabi določb 54. člena Zakona o davčnem postopku predloži popravek REK obrazca. Po prejemu popravka REK obrazca se v davčnem knjigovodstvu vzpostavi preplačilo na kontu davčnega odtegljaja, ki ga Finančna uprava RS nakaže na račun plačnik davka, ali pa ga plačnik davka porabi za poplačilo bodočih davčnih obveznosti.
* Če je plačilo dogovorjeno v neto znesku plačnik davka od dogovorjenega neto zneska dohodka, ki ga je izplačal fizični osebi po določbah ZDoh-2Z izračuna znesek bruto dohodka (preračuna iz neto zneska, primeroma pri najemnini uporabi koeficient 1,156). Ob smiselni uporabi določb 54. člena Zakona o davčnem postopku predloži popravek REK obrazca. Tudi ob nespremenjenem neto znesku dohodka se v davčnem knjigovodstvu vzpostavi preplačilo na kontu davčnega odtegljaja, ki ga Finančna uprava nakaže na račun plačnika davka, ali pa ga plačnik davka porabi za poplačilo bodočih davčnih obveznosti.

**Dohodki, ki se vštevajo v letno davčno osnovo**

Za dohodke, ki se vštevajo v letno davčno osnovo se bodo nova pravila, določena z ZDoh-2Z (lestvica, osebne olajšave), uporabila pri letni odmeri dohodnine. Pri tem bo davčni organ opravil ustrezen poračun dohodnine zaradi preveč plačane akontacije dohodnine na podlagi REK obrazcev za izplačila dohodkov, prejeta pred uveljavitvijo novele ZDoh-2Z.

Plačnik davka spremenjene določbe ZDoh-2 prvič upošteva v REK obrazcu za dohodke, ki bodo zavezancu izplačani po uveljavitvi novele ZDoh-2Z.

Plačnik davka lahko tudi za dohodke, ki se vštevajo v letno davčno osnovo, izplačane pred uveljavitvijo novele ZDoh-2Z, davčnemu organu predloži popravek REK obrazca, če se tako dogovori s prejemnikom dohodka, kateremu plačnik davka ob tem nakaže premalo izplačan neto znesek dohodka.

Popravek se vloži tudi v primeru izplačila dohodka, za katerega je z novelo ZDoh-2Z predvidena bolj ugodna davčna obravnava (npr. boniteta za službeni avto na električni pogon, izplačilo družinske pokojnine, idr.).